Minderjarige vas ná hy teen 200 km/h jaag | Maroela Media
Minderjarige vas ná hy teen 200 km/h jaag
'n 16-jarige seun is Sondag in hegtenis geneem nadat hy glo 200 km/h ná die aandkloktyd in Kaapstad gejaag het. Die tiener het glo sonder toestemming met sy broer se nuwe motor, 'n Golf 7, rondgerits.
Hy is net een van talle verdagtes wat die afgelope week deur die Stad Kaapstad se wetstoepassingsagentskappe in die Moederstad vasgetrek is.
Luidens 'n verklaring uitgereik deur die Stad Kaapstad is die tiener Sondag omstreeks 01:00 vasgetrek nadat hy die spoedgrens op die Jan Smuts-rylaan, in die rigting van Grassy Park, ver oorskry het. Hy het ook deur verskeie rooi verkeersligte gejaag.
Verkeersbeamptes het die tiener by Ou-Strandfontein- en Ottery-weg van die pad afgetrek en in hegtenis geneem. Hy het die dag tevore 16 jaar oud geword.
JP Smith, die Stad Kaapstad se burgemeesterskomiteelid vir veiligheid, het bevestig daar was vyf insittendes, waarskynlik so 15 jaar oud, in die voertuig.
Die tiener is in die sorg van sy pa vrygelaat.
"Ek sidder as ek dink aan die potensiële tragedie wat hom hier kon afspeel. Hoewel hy net 'n lekker rit wou hê, was hy 'n gevaar vir almal op die pad," het Smith gesê.
Volgens die verklaring het die stad se wetstoepassingsagentskappe die afgelope week altesaam 202 verdagtes in hegtenis geneem, onder wie 27 vir roekelose en nalatige bestuur, 57 vir bestuur onder die invloed van drank, 49 vir die besit van dwelms, agt vir die besit van gevaarlike wapens, drie vir uitstaande lasbriewe, twee vir dwelmhandel, twee vir die besit van onwettige ammunisie, twee vir die besit van gesteelde eiendom, een vir die besit van 'n nagemaakte vuurwapen en 23 vir kontakverwante misdade.
Altesaam 164 voertuie en 198 selfone is ook geskut en 75 087 boetes is opgelê.
Die stad se verkeersbeamptes het Vrydag ook 'n man vasgetrek wat op 'n bedrieglike wyse sy motorleerlinglisensie wou bekom. "Notas oor die toets is onder sy hemp se mou gevind. Hy het ook R2 000 kontant by hom gehad en het erken dat hy iemand wou betaal om die leerlinglisensietoets vooraf vir hom te gee," lui die verklaring.
Verder het verkeersbeamptes Maandag omstreeks 07:00 'n minibustaxi in Brown's Farm voorgekeer vir roekelose en nalatige bestuur. Die bestuurder het geweier om sy samewerking te gee, weggejaag en een van die beamptes in die proses met die taxi gestamp.
"Die beamptes het die taxi agternagesit, waarna die taxi verskeie kere probeer het om die beamptes se voertuig van die pad af te stamp. In 'n poging om die voertuig te stop, het die beamptes 'n paar skote op die minibus se bande afgevuur."
Die bestuurder het in die rigting van die taxi-staanplek in Brown's Farm gery, waarna hy die taxi verlaat het en te voet van die toneel gevlug het. Die beamptes het die toneel beveilig en die taxi is geskut.
Die taxi-eienaar het die bestuurder later die dag na die verkeersdepartement geneem. Hy is in hegtenis geneem en staan tereg op aanklag van poging tot moord en roekelose en nalatige bestuur.